**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

 Rīga, Brīvības iela 55, 506.telpa, plkst.15:00

Rīgā, 2017. gada 22.augustā Nr.11

Sēdi vada: Gints Miķelsons – Latvijas Būvniecības padomes priekšsēdētājs

Sēdē piedalās: Andris Bērziņš; Kaspars Bondars; Andris Božē; Pēteris Dzirkals; Baiba Fromane; Normunds Grinbergs; Ināra Laube; Edmunds Valantis; Elīna Rožulapa; Roberts Vecums –Veco, Oskars Zivtiņš, Mārtiņš Straume.

Uzaicinātie: Svetlana Mjakuškina – BVKB direktore;

 Ēriks Eglītis - BVKB, Būvniecības informācijas sistēmu nodaļas, projekta vadītājs;

Gatis Silovs – EM Nozaru politikas departamenta direktors;

Anita Zimele - EM Nozaru politikas departamenta vecākā eksperte;

Olga Geitus-Eitvina – EM Būvniecības politikas departamenta direktore;

Ilze Beināre - EM Būvniecības politikas departamenta direktores vietniece;

Arturs Mežals - Biedrība “Latvijas Logu un durvju ražotāju asociācija”

 Sintija Siliņa - Latvijas Būvuzņēmēju partnerība;

Anete Ugaine - Latvijas Būvuzņēmēju partnerība;

Margarita Gorškova - Garkalnes novada domes Juridiskās nodaļas vadītāja

Sēdē nepiedalās: Līga Gaile; Vija Gēme; Leonīds Jākobsons; Jānis Rāzna; Juris Mellēns; Annija Novikova; Jurijs Strods.

Protokolē: Santa Soida - EM Būvniecības politikas departamenta vecākā referente.

Darba kārtība:

1. Būvniecības valsts kontroles biroja informācija par turpmākajiem plāniem, Būvniecības valsts kontroles biroja informācija par Būvniecības informācijas sistēmas pilnveidi: iepriekšējā mēnesī padarīto un nākošā mēnesī plānotiem darbiem.
2. “Būvmateriālu ražošanas un saistīto nozaru asociāciju partnerības projekts” īstenošana, atbalstāmās apmācības, iesaistītie uzņēmumi un finanšu rādītāji. *(1.2.2. specifiskā atbalsta mērķa "Veicināt inovāciju ieviešanu komersantos" 1.2.2.1. pasākums “Atbalsts nodarbināto apmācībām, 1.kārta”). (*Biedrība “Latvijas Logu un durvju ražotāju asociācija”)
3. 1.2.1.1. pasākuma "Atbalsts jaunu produktu un tehnoloģiju izstrādei kompetences centru ietvaros" pirmās, otrās un ceturtās projektu iesniegumu atlases kārtas īstenošanas noteikumi(1.2.1. specifiskā atbalsta mērķa "Palielināt privātā sektora investīcijas P&A").
4. Aktuālā informācija par *Būvniecības likuma* grozījumu un citu normatīvā regulējuma izmaiņu izstrādāšanu un virzību. (Ekonomikas ministrija)

4.1. Būvkomersantu klasifikācijas noteikumi

4.2. Par būvniecības nozares komersantu nodevas reformu

1. Citi jautājumi.

Sēdi sāk 15:10

**Protokolā lietotie saīsinājumi**

BIS – Būvniecības Informācijas sistēma

BVKB - Būvniecības valsts kontroles birojs

CFLA – Centrālā finanšu un līgumu aģentūra

EM – Ekonomikas ministrija

ERAF **-** Eiropas Reģionālās attīstības fonds

MK – Ministru kabinets

PVN – pievienotās vērtības nodoklis

TM – Tieslietu ministrija

VARAM – Vides aizsardzības un reģionālās attīstības ministrija

KC – kompetenču centrs

**1.§**

**Būvniecības valsts kontroles biroja informācija par turpmākajiem plāniem**.

--------------------------------------------------------------------------------------------------

**Ziņo:** S. Mjakuškina

Šobrīd notiek aktīvs darbs pie Būvniecības informācijas sistēmas attīstības projekta.

Informē, ka ir uzsākts un septembrī norisināsies darbs pie BVKB attīstības jautājumiem, balstoties uz datu analīzi.

**Informācija par Būvniecības informācijas sistēmas pilnveidi: iepriekšējā mēnesī padarīto un nākošā mēnesī plānotiem darbiem.**

--------------------------------------------------------------------------------------------------

**Ziņo:** Ē. Eglītis

Informē par:

* aktuālo situāciju BIS jūlijs/augusts – augustā attiecībā pret jūliju pieaudzis būvniecības lietu skaits.
* Pieaug pieteikumu skaits - kļūdu paziņojumi, izmaiņu pieprasījumu. Risināšana notiek lēnāk, jo pilnībā vēl nav atrisināts jautājums ar sistēmas uzturēšanas līgumu.
* Tiek pārskatīti pakalpojumu kvalitātes rādītāji. Mērķis palielināt BIS lietošanas intensitāti, vienlaikus mērot, vai lietošanas intensitāte ir bijusi pietiekami kvalitatīva.
* Iesniegti Ekonomikas ministrijā virzīšanai noteiktā kārtībā grozījumi BIS noteikumos.
* ERAF projekta saturs sagatavots un dokumentu pakete ir iesniegta MK.
* Notiek darbs pie CFLA pieteikuma sagatavošanas (85% dokumentu ir gatavi). Gala termiņš dokumentu iesniegšanai CFLA ir 1.septembris.
* Tiek gatavotas programmatūras prasības, iesaistot nozares pārstāvjus caur BIS konsultatīvo padomi. Pabeigta pirmā tehniskās specifikācijas iterācija, tā bija nodota komentāriem. Konsultanti šobrīd apstrādā pēdējās sanāksmes rezultātus un drīzumā komentēšanai tiks nodota nākamā versija.
* Notika BIS konsultatīvās padomes sanāksme, tika paplašināts darba grupu skaits. Padome vienojās, ka tiks veidota normatīvo aktu izstrādes darba grupa.
* Attiecībā par iepirkumu – tika saņemts viens piedāvājums, piedāvājuma atvēršana paredzēta 25.08.

**Nolemj:** Pieņemt informāciju zināšanai.

 **2.§**

**Būvmateriālu ražošanas un saistīto nozaru asociāciju partnerības projekts” īstenošana, atbalstāmās apmācības, iesaistītie uzņēmumi un finanšu rādītāji.**

--------------------------------------------------------------------------------------------------

|  |
| --- |
| **E. Valantis** informē, ka2. un 3. darba kārtības jautājumi saistīti ar nozares struktūrfondiem, kur daļa nozares jau saņem atbalstu, šīs ir ilgtermiņa programmas, kur nozares uzņēmumi var startēt un saņemt atbalstu. Mums ir divi būtiski virzieni – viena programma, kas sniedz nodarbināto apmācības pie darba devējiem un otrs atbalsta virziens jaunu produktu izstrādei un attīstīšanai, viss kas ir saistīts ar inovācijām. Izstrādājot stratēģiju mēs ne tikai nodefinējām, ka tie ir būvkomersanti, kas praksē ir būvobjektos, bet arī būvmateriālu ražotāji. Šodienas pamatmērķis ir informēt, kas ir tās iespējas kompetenču centru (KC) ietvaros, gan būvkomersantiem, gan būvmateriālu ražotājiem.**Ziņo:** A. Mežals |

Notiek darbības programmas "Izaugsme un nodarbinātība" 1.2.2. specifiskā atbalsta mērķa "Veicināt inovāciju ieviešanu komersantos" 1.2.2.1. pasākuma "Atbalsts nodarbināto apmācībām" pirmās projektu iesniegumu atlases kārtas īstenošana.

Pasākuma mērķis ir nodrošināt komersantus ar atbilstošas kvalifikācijas darbaspēku, kas sekmētu darba ražīguma pieaugumu un jaunu vai uzlabotu produktu un tehnoloģiju izstrādi un ieviešanu ražošanā.

Atlases kārtas mērķis ir nodrošināt atbalstu nodarbināto prasmju pilnveidošanai, lai sekmētu tehnoloģisko inovāciju ieviešanu un darbaspēka produktivitātes paaugstināšanu.

Atbalsts tiek sniegts laika periodā no 2016. - 2018.gadam, komersantu nodarbināto speciālistu apmācībām jaunajām tehnoloģiskajām, virknē ar būvniecības nozari saistītās jomās.

Informē par projekta gaitu un iespējām būvindustrijas uzņēmumiem iesaistīties šajā apmācības procesā (skat. prezentāciju)

Pieteikuma izskatīšana ilgst aptuveni 1-2 nedēļas. Uzņēmums 100% finansē apmācības un vēlāk saņem atpakaļ – mazie uzņēmumi, līdz 50 darbiniekiem, saņem 70%, vidējie uzņēmumi, no 50-250 darbiniekiem saņem atpakaļ 60% un lielie uzņēmumi, kuriem darbinieki ir vairāk par 250, saņem 50% atbalsta. 30% atbalsts tiek piemērots tiem uzņēmumiem, kuri Latvijas teritorijā ir nopelnījuši vairāk par 5 milj. neto.

Apmācības domātas, lai celtu uzņēmuma piedāvāto pakalpojumu kvalitāti, celtu uzņēmuma konkurētspēju.

**Nolemj**: Pieņemt informāciju zināšanai, izsūtīt prezentāciju LBP locekļiem.

**3.§**

**1.2.1.1. pasākuma "Atbalsts jaunu produktu un tehnoloģiju izstrādei kompetences centru ietvaros" pirmās, otrās un ceturtās projektu iesniegumu atlases kārtas īstenošanas noteikumi (1.2.1. specifiskā atbalsta mērķa "Palielināt privātā sektora investīcijas P&A")**

--------------------------------------------------------------------------------------------------

|  |
| --- |
| **Ziņo:** G. Silovs |

Pasākuma mērķis **-** komersantu konkurētspējas paaugstināšana, veicinot pētniecības un rūpniecības sadarbību jaunu produktu un tehnoloģiju attīstības projektos.

Kopējais atbalsta apjoms: 63,3 milj. EUR.

Atbalstāmās darbības KC Jaunu produktu un tehnoloģiju izstrādei, nepieciešamās eksperimentālās izstrādnes (tajā skaitā demonstrācijas prototipu izstrāde) un rūpnieciskie pētījumi.

Atbalsta intensitāte KC: 25 – 80% (ņemot vērā P&A projekta veidu un komersanta statusu).

Projektu veidi KC:

* komersantu individuāli pētniecības projekti;
* sadarbības projekti (starp diviem vai vairāk komersantiem vai starp komersantu un zinātnisko institūciju).

Projekts tiek īstenots no 2016.gada līdz 2021.gada beigām (skat. prezentāciju)

Vērš uzmanību, ka SIA "VIEDO MATERIĀLU UN TEHNOLOĢIJU KOMPETENCES CENTRS" brīvā nauda šobrīd ir 267 898,48 EUR.

**Nolemj**: Pieņemt informāciju zināšanai, izsūtīt prezentāciju Būvniecības padomes biedriem.

**4.§**

**Aktuālā informācija par *Būvniecības likuma* grozījumu un citu normatīvā regulējuma izmaiņu izstrādāšanu un virzību.**

--------------------------------------------------------------------------------------------------

|  |
| --- |
|  |

**4.1. Būvkomersantu klasifikācijas noteikumi**

**Ziņo:** B. Ķirule-Vīksne

Atbilstoši Ministru kabineta 24.01.2017. sēdes (protokola Nr.4) protokollēmuma §40. 3.punktam Ekonomikas ministrijai līdz 01.11.2017. uzdots izstrādāt un iesniegt izskatīšanai Ministru kabinetā grozījumus MK 12.04.2016. not. Nr.211 "Būvkomersantu klasifikācijas noteikumi", nosakot zemāku vērtējumu tiem būvkomersantiem, kas maksā darba algas zem vidējās stundu tarifa likmes attiecīgajā būvniecības profesiju grupā, šim mērķim izmantojot integrācijas servisu datu apmaiņu vidējās stundas tarifa likmes profesiju grupās uzņēmumā salīdzināšanai ar attiecīgo vidējo likmi valstī, ko VRAA pēc VID pasūtījuma izstrādā ERAF finansētā projekta Nr. 2.2.1.1/17/I/004 "E-iepirkumu un e-izsoļu platformas attīstība" (VRAA projekts) ietvaros.

Pēc EM iniciatīvas, saistībā ar pirmās klasifikācijas rezultātu, lai no publisko būvdarbu iepirkumu procesa netiktu izslēgti tie būvkomersanti, kuriem nozares problēmu dēļ (ēnu ekonomika, kas apgrūtina konkurenci, sezonalitāte, slikta norēķinu disciplīna) nav nevainojama saimnieciskā situācija tiek pārskatīti arī pārējie klasifikācijas kritēriji. Vienlaikus nepaverot iespēju negodīgai konkurencei un dempingam, par ko var liecināt neatbilstošas finanšu spējas.

 Būtiskākais neklasificēšanās iemesls ir likviditātes nepietiekamība (nekvalificējās 38,93% būvuzņēmumi) un korekcijas pārējo finanšu spēju un ilgtspējas kritērijos (23,33% būvuzņēmumi).

Vispārējā kārtībā klasificēto būvuzņēmumu saņemtās korekcijas vairākumā gadījumu veiktas darba samaksas kritērijā, nodokļu parādu un likviditātes kritērijā.

Darba grupā jūlijā un augustā 3 sēdēs izskatīti klasifikācijas rezultāti un diskutēti nepieciešamie grozījumi.

Identificētie grozījumi:

* Darba samaksas atbilstība profesiju grupās;
* ieviesta 6.pārejas klase, būvuzņēmumiem, kam nepietiekama likviditāte;
* Likviditāti vērtē 2 gadu periodā;
* Finanšu līdzsvara pietiekamību pēdējā pārskata gadā vērtē ar «bonusu» -0,245;
* korekcija par VID administrēto nodokļu parādu, kas mēnesī pārsniedz 150 EUR, samazināta no 0,245 uz 0,1;
* Reizē ar darba samaksas vērtējuma maiņu, svītrots 5.kritērijs (būvniecības īpatsvars);
* paredzēti atšķirīgi ieviešanas termiņi un definēti jaunie datu avoti.

EM aicina nozares pārstāvjus piedalīties oficiālajā noteikumu projekta saskaņošanas procesā, iesniegt priekšlikumus nepieciešamajiem grozījumiem MK 12.04.2016. noteikumos Nr.211 “Būvkomersantu klasifikācijas noteikumi”, kā arī sniegt priekšlikumus par klasifikācijas piemērošanas jautājumiem.

**4.2. Par būvniecības nozares komersantu nodevas reformu**

**Ziņo:** E. Valantis

Pateicās Latvijas Arhitektu savienībai un biedrībai „Latvijas ceļu būvētājs” par savlaicīgi sniegtajiem iebildumiem un priekšlikumiem MK 25.02.2014. noteikumi Nr.116 “Būvkomersantu reģistrācijas noteikumi” grozījumiem un norāda, ka noteikumu projekts šobrīd ir jau sagatavots iesniegšanai MK, līdz ar to šī diskusija noteikumu projekta virzībā izmaiņas neieviesīs.

Informē, ka ir konstatētas vairākas problēmas esošajā regulējumā:

* Nav objektīvi pārbaudāms lielums, no kura tiek aprēķināta valsts nodeva (šobrīd nodeva tiek aprēķinātā no pašu spēkiem veiktās būvniecības, ko uzrādījis pats būvkomersants);
* Nodevu maksā tikai daļa būvkomersantu (nodevu šobrīd nemaksā arhitekti, inženierizpētes veicēji un projektētāji);
* Valsts budžetā netiek iekasēts plānotais valsts nodevas apmērs;

Finansējums, kas pieejams EM politikas izstrādei, normatīvo aktu izstrādei ir ļoti ierobežots. Arī ārpakalpojumiem finansējums ir ļoti mazs. Ja netiks palielināts minētais finansējums nebūs iespējams piesaistīt profesionāļus, kā arī izstrādāt un pilnveidot būvnormatīvus, kas nozarei ir ļoti nozīmīgi. Arī apstiprinātajā būvniecības stratēģijā nākamajiem gadiem ir noteikti daudzi virzieni, ko gribam sasniegt. Jāsaprot, ka tām lietām, ka minētas būvniecības stratēģijā arī nepieciešams finansējums.

Netiek sasniegts iepriekš prognozētais valsts nodevas iekasētais apmērs, kas nozīmē, ka no valsts budžeta tiek piešķirts lielāks finansējums nekā tas ar valsts nodevu tiek ieskaitīts Valsts kasē. FM interesē, lai neveidotos budžeta deficīts. Publiskiem izdevumiem būvniecības regulējuma izstrādei pret pašu spēkiem šobrīd mēs tērējam 0.02%, ja mēs sasummējam EM un BVKB, kas ir saistīts ar kontroli, tad publiskie izdevumi no nozares pašu spēkiem veiktiem būvdarbiem ir 0.13%.

 Ņemot vērā minēto mēs piedāvājam:

* Nodevu maksās no iepriekšējā kalendāra gada neto apgrozījuma (pārbaudāms lielums).
* Nodevu maksā visi Būvkomersantu reģistrā reģistrētie (arī inženierizpētes veicēji, arhitekti un projektētāji).
* Ja koplīgums (ģenerālvienošanās) stājas spēkā, būvkomersanti, kas to parakstījuši, nodevu maksā 50% apmērā no noteiktā.
* Līdzsvarota nodevas ietekme uz neto apgrozījumu

Tas nodrošinās, ka no valsts nodevas plānotie ieņēmumi nosedz tos izdevumus, kas lielā mērā bāzē EM ir iezīmēti un parādās finansējums divām lietām –varam finansēt pasākumus, kas ir orientēti uz nozares attīstību, gan palielināt atalgojumu EM strādājošiem nozares departamenta darbiniekiem.

2019.gada ieņēmumi salīdzinājumā ar 2018.gada ieņēmumiem ir paredzēti vienādi. Gadījumā, ja šie ieņēmumi būs lielāki, paredzēts, ka tie tiks novirzīti vienīgi būvniecības attīstībai, Būvniecības nozares attīstības stratēģijas 2017.- 2024.gadam rīcības virzienu pasākumiem. Tas ir norādīts arī noteikumu projekta anotācijā.

Finansējumu paredzēts izmanot būvnormatīvu prasību pārskatīšanai, eksporta tirgu apgūšanas pasākumu īstenošanai, BIM ieviešanai, kvalitātes mērījumu sistēmas būvniecībā izstrādei.

Pēdējā noteikumu projekta saskaņošanas sanāksmē biedrība „Latvijas ceļu būvētājs” norādīja uz risku attiecībā uz valsts nodevas būtisku pieaugumu būvkomersantiem, kuriem neto apgrozījumu veido arī ieņēmumi no saimnieciskās darbības, kas nav saistīta ar būvniecību. EM saskaņā ar MK protokollēmumā ierakstīto, šo risku izvērtēs. Otra lieta uz kuru norādīja biedrība „Latvijas ceļu būvētājs” izvērtēt priekšlikumu saimnieciskās darbības veicēju - fizisku personu  būvniecības pakalpojumu sniedzēju iekļaušanu  būvkomersantu reģistrā, lai novērstu tirgus kropļošanu. Šo priekšlikumu saskaņā ar MK protokollēmumā ierakstīto arī vērtēs EM.

**G.Miķelsons** Skaidrs ir tas, ka nauda ir vajadzīga, gan algām, gan arī, lai sakārtotu nozari. Jautājums ir, vai tas ir labākais veids kā šo naudu iegūt. Būvniecības padome jau vienreiz ir noraidījusi EM priekšlikumus. Aicina visus uz diskusiju.

**E.Rožulapa** norāda, ka ieviešot nodevu, bija vienošanās ar nozari, ka šo nodevu maksās vienīgi būvuzņēmumi, turklāt ne vairāk kā 100 EUR gadā apmērā un par iekasēto nodevu netiks finansēts BVKB. Tāpat tika solīts, ka no nodevas tiks finansēta būvnormatīvu un standartu izstrāde. Līdz ar to var secināt, ka valsts jau ir pārkāpusi sākotnējo vienošanos. Turklāt ar BVKB finansēšanu ir pārkāpts valsts nodevas ieviešanas mērķis.

Neatbalsta, ka nodevu paredzēts piemērot arī profesionālo pakalpojumu sniedzējiem

Neiebilst, ka nodeva tiek aprēķināta no neto apgrozījuma, bet iebilst pret tās palielinājumu divas reizes. Norāda, ka ar šādu nodevas izlietojumu nav ievērota nodevas definīcija.

Noteikumi paredz 50% nodevas atlaidi uzņēmumiem, kas parakstījuši nozares ģenerālvienošanos. Norāda, ka Darba likuma 18. panta otrā daļa noteic – darba koplīgumu nozarē vai teritorijā slēdz darba devējs, darba devēju grupa, darba devēju organizācija vai darba devēju organizāciju apvienība ar arodbiedrību apvienību, vai arodbiedrību, kas ietilpst apvienībā, kura apvieno vislielāko strādājošo skaitu valstī, ja ģenerālvienošanās pusēm ir atbilstošs pilnvarojums vai ja tiesības slēgt ģenerālvienošanos paredzētas šo apvienību statūtos. Informē, ka arhitektūras nozarē nepastāv organizācijas, kuras būtu tiesīgas slēgt nozares ģenerālvienošanos. Ņemot vērā profesionālās darbības raksturu un nozares īpatnības, kur trešā daļa sertificēto arhitektu ir savu uzņēmumu īpašnieki, desmitā daļa – pašnodarbinātie, līdz ar to darba devēju un darbinieku proporcija nozarē ir krasi atšķirīga no darba devēju un darbinieku proporcijas būvuzņēmumos, arhitektus pārstāv cita tipa, proti, profesionālā organizācija (LAS), kas nav tiesīga slēgt ģenerālvienošanos. Darba devēju organizācijas un arodbiedrības arhitektūras nozarē nepastāv, un ņemot vērā iepriekš minēto nozares specifiku, nebūtu samērīgi un adekvāti sagaidīt, ka tādas tiks radītas.

Uzskata, ka vajag paredzēt atvieglojumu piemērošanas veidu arī profesionālo pakalpojumu sniedzējiem.

**B.Fromane** Zinot kā tiek veidots valsts budžets, kā tiek novirzīti līdzekļi, cik daudz no tā, kas prezentācijā tika minēts, kā finansējums, kas tiks novirzīts būvniecības nozarei pēc tam nākamā gada budžetā tā arī parādīsies? Ja vien netiek veidots kā speciālais fonds, tad visi šie solījumi teorētiski nav nekādā mērā sasaistāmi ar nākamā gada budžeta izdevumiem.

Šaubās, vai palielinot nodevas apmēru tiks palielināts arī ministrijas budžets, jo pastāv iespēja, ka tas kompensēs budžeta kopējo deficītu, nepalielinot ministrijas budžetu nozares vajadzībām.

**A. Bērziņš** norāda, ka jebkura valsts nodeva nonāk kopējā valsts budžetā un tad dotāciju veidā tiek sadalīta. Tas ir līdzīgi kā noticis ar Autoceļu fondu, kas savā laikā tika likvidēts.

**E. Valantis** norāda, ka EM ir lielu uzmanību pievērsusi jautājumam par visu valsts nodevas ienākumu novirzīšanu tikai nozares vajadzībām, tas ir ļoti precīzi ierakstīts arī noteikumu projekta anotācijā. Mums šobrīd nav cita mehānisma kā to ietekmēt.

Nenoliedz, ka risks pastāv.

**G. Miķelsons** Vai EM ir vērtējusi citus scenārijus? Šobrīd pēc VID datiem komersantu skaits ir stipri lielāks nekā reģistrēti būvkomersantu reģistrā. Iespējams, ka jāizvērtē iespēja reģistrēties pilnīgi visiem nozares uzņēmumiem, arī būvmateriālu ražotājiem. Tas ļautu samazināt nodevas maksājuma apmēru.

**E. Valantis** Statistika pēc Būvkomersantu reģistra ir 5000, bet pēc VID datiem 25 000 uzņēmumu. Tas ir saistīts ar Būvniecības likumā noteiktajām prasībām. Izmaiņām, nepieciešami grozījumi Būvniecības likumā.

**Nolemj**: Pieņemt informāciju zināšanai.

**5.§**

**Citi jautājumi**

--------------------------------------------------------------------------------------------------

**Ziņo:** G.Miķelsons

**Nākamās sēdes laiks un darba kārtība**

**Nolemj: 1.** Nākamo Latvijas būvniecības padomes sēdi sasaukt 2017.gada 21.septembrī, plkst.14:00;

 **2.** Padomes locekļiem iesniegt priekšlikumus nākamās sēdes Darba kārtībai.

Sēdi slēdz 17:45

Padomes priekšsēdētājs G.Miķelsons

Protokolēja S.Soida